ส่วนที่ 1

สรุป Executive Summary

บริษัท จัดการและพัฒนาทรัพยากรน้ำภาคตะวันออก จำกัด (มหาชน) (“บริษัทฯ”)
ได้จดทะเบียนจัดตั้งขึ้นในรูปของบริษัทจำกัดภายใต้ชื่อ บริษัท
จัดการและพัฒนาการทรัพยากรน้ำภาคตะวันออก จำกัด เมื่อวันที่ 15 ตุลาคม 2535
ด้วยทุนจดทะเบียนเริ่มแรก 10 ล้านบาท โดยมี กปภ. เป็น ผู้ถือหุ้น 100% การจัดตั้งบริษัทฯ
ในครั้งนั้นเป็นไปตามมติคณะรัฐมนตรีเมื่อวันที่ 12 กันยายน 2535 ที่เห็นชอบให้การประปาภูมิภาค
(กปภ.) จัดตั้งบริษัทฯ
ขึ้นเพื่อเป็นผู้รับผิดชอบการพัฒนาและดำเนินการดูแลระบบท่อส่งน้ำดิบสายหลักในพื้นที่ชายฝั่งทะเลภาคตะวันออก
ครอบคลุม พื้นที่จังหวัดชลบุรี ระยอง ฉะเชิงเทรา ปราจีนบุรี สระแก้ว จันทบุรี และตราด
ต่อมาในปี 2539 บริษัทฯ ได้แปรสภาพเป็นบริษัทมหาชน และในปี 2540
จึงได้ทำการเสนอขายหุ้นให้กับประชาชนทั่วไปและจดทะเบียนในตลาดหลักทรัพย์แห่งประเทศไทย
โดยมี กปภ. เป็นผู้ถือหุ้นรายใหญ่ใน สัดส่วนร้อยละ 44
ของทุนจดทะเบียนที่เรียกชำระแล้วก่อนการเสนอขายหุ้นสามัญ

การเติบโตของบริษัทฯ ที่มีอย่างต่อเนื่องในช่วงเวลากว่า 10 ปีที่ผ่านมา
นับเป็นความสำเร็จของบริษัทฯ และอาจกล่าวได้ว่าบริษัทฯ ถือเป็น
ต้นแบบของการแปรรูปรัฐวิสาหกิจให้กับรัฐวิสาหกิจด้านน้ำ ปัจจุบันนอกจากธุรกิจหลักของบริษัทฯ
ซึ่งคือการพัฒนาและบริหารระบบท่อส่งน้ำสายหลักในพื้นที่ชายฝั่งตะวันออก
ประกอบด้วยโครงข่ายระบบท่อส่งน้ำดิบรวม 4 โครงข่าย ในพื้นที่จังหวัดฉะเชิงเทรา ชลบุรี
และระยอง มีความยาวท่อของระบบรวมทั้งสิ้น 307 กิโลเมตรแล้ว บริษัทฯ
ยังได้ขยายธุรกิจไปยังธุรกิจที่เกี่ยวเนื่องด้านน้ำอย่างครบวงจร ไม่ว่าจะเป็นธุรกิจน้ำดื่ม น้ำประปา
บริหารจัดการระบบบำบัดน้ำเสีย การผลิตและจำหน่ายท่อและอุปกรณ์ที่เกี่ยวข้อง โดยบริษัทฯ
ได้จัดตั้งบริษัทย่อยและบริษัทในเครือเพื่อดำเนินกิจการธุรกิจที่เกี่ยวเนื่องดังนี้

+------------------+--------+------+----------------------------------+
| บริษัท             | ทุนจดท  | สัดส่ว | การประกอบธุรกิจ                    |
|                  | ะเบียนช | นการ |                                  |
|                  | ำระแล้ว | ถือหุ้น |                                  |
|                  |        |      |                                  |
|                  | ณ 30   |      |                                  |
|                  | ก.ย.49 |      |                                  |
+------------------+--------+------+----------------------------------+
| 1.  บริษัท         | 510    | 100% | ดำเนินธุรกิจด้านน้ำประปา บำบัดน้ำเสีย    |
|     ยูนิเวอร์แซล    | ล้านบาท |      | รวมถึงการสำรวจออกแบบ ก่อสร้าง       |
|     ยูทีลิตี้ส์ จำกัด   |        |      | และควบคุมงานก่อสร้าง                |
|                  |        |      | รวมทั้งให้คำปรึกษาเกี่ยวกับร            |
|                  |        |      | ะบบผลิตน้ำประปาและระบบบำบัดน้ำเสียด้วย |
+------------------+--------+------+----------------------------------+
| 2.  บริษัท โกลบอล  | 74     | 100% | ดำเนินธุรกิจผลิตและจำหน่ายน้ำดื่มแล      |
|     วอเตอร์       | ล้านบาท |      | ะเครื่องจำหน่ายน้ำแบบหยอดเหรียญอัตโนมัติ |
|     ซีสเท็มส์       |        |      |                                  |
|     คอร์ปอเรชั่น    |        |      |                                  |
|     จำกัด         |        |      |                                  |
+------------------+--------+------+----------------------------------+
| 3.  บริษัท อีสเทิร์น  | 250    | 50%  | ดำเนินธุรกิจผลิตและจำหน่ายท่อ CC-GRP   |
|     โฮบาส ไพพ์    | ล้านบาท |      | สำหรับใช้งานในกิจการน้ำดิบ น้ำดื่ม       |
|     จำกัด         |        |      | น้ำประปาและระบบรวบรวมน้ำเสีย        |
+------------------+--------+------+----------------------------------+

ผลการดำเนินงานของบริษัทฯ และบริษัทย่อย ในรอบปีงบประมาณ 2549 สุดวันที่ 30 กันยายน
2549 บริษัทฯ และบริษัทย่อยมีรายได้รวมทั้งสิ้น 2,400.94 ล้านบาท
โดยประกอบด้วยรายได้จากการจำหน่ายน้ำดิบประมาณร้อยละ 56 ธุรกิจประปาร้อยละ 14
ธุรกิจน้ำดื่มร้อยละ 1 ธุรกิจท่อ(CC-GRP) ร้อยละ 8 รายได้บริการร้อยละ 17
และรายได้อื่นๆอีกร้อยละ 4 ซึ่งรายได้รวมในปีงบประมาณ 2549 เพิ่มขึ้น 307.37
ล้านบาทจากปีงบประมาณ 2548 หรือคิดเป็นอัตราการเพิ่มร้อยละ 14.69
สาเหตุหลักมาจากการขยายตัวของความต้องการใช้น้ำดิบของภาคอุตสาหกรรมและอุปโภคบริโภคในพื้นที่จังหวัดระยองและชลบุรี
รวมทั้งการรับรู้รายได้จากธุรกิจการจำหน่ายน้ำประปา
และรายได้บริการจากโครงการลงทุนลดน้ำสูญเสียของบริษัทย่อยตามสัญญาสัมปทาน
ตลอดจนการเพิ่มประสิทธิภาพและควบคุมค่าใช้จ่ายตามกรอบงบประมาณเป็นผลให้บริษัทฯ
และบริษัทย่อยมีกำไรสุทธิรวมในปีงบประมาณ 2548 จำนวน 507.81 ล้านบาท
เพิ่มขึ้นจากปีงบประมาณ 2548 เป็นจำนวน 7.76 ล้านบาท หรือคิดเป็นอัตราการเพิ่มร้อยละ1.56

ในปีนี้สถานการณ์ด้านแหล่งน้ำได้เข้าสู่ภาวะปกติ เนื่องจากมีปริมาณฝนที่ตกมากเกือบตลอดปี
ทำให้อ่างเก็บน้ำหลักมีปริมาณน้ำเก็บกักมากกว่า 90% ประกอบกับระบบเตือนภัยที่บริษัทฯ
ใช้ในการเฝ้าระวังทำให้มั่นใจว่า บริษัทฯ
จะมีแหล่งน้ำที่เพียงพอกับความต้องการใช้น้ำในปัจจุบันและที่คาดว่าจะเพิ่มขึ้น ในอนาคต
เนื่องจากโครงการปิโตรเคมีระยะที่ 3 จังหวัดระยอง
ตลอดจนการพัฒนาเมืองเพื่อรองรับสนามบินสุวรรณภูมิ อย่างไรก็ดี
เพื่อให้การดำเนินธุรกิจสามารถปรับตัวตามสภาพแวดล้อมที่เปลี่ยนแปลงไป บริษัทฯ
ได้ร่วมกันทบทวนวิสัยทัศน์ และพันธกิจองค์กร อันส่งผลให้มีการปรับ Corporate Plan ฉบับใหม่
(ปี พ.ศ. 2550-2552) ที่เน้นการเป็นผู้เชี่ยวชาญที่เข้าใจถึงคุณค่าของน้ำ
มีการวางแผนและการแก้ไขปัญหาอย่างมีประสิทธิภาพ ประสิทธิผล
เพื่อให้ระบบจ่ายน้ำในพื้นที่บริการมีความมั่นคงยิ่งขึ้น รวมทั้งเริ่มให้มีการสร้าง Corporate Value
เพื่อใช้เป็นแนวทางในการดำเนินงาน ตลอดจนเสริมภาพลักษณ์ขององค์กร โดยคำนึงถึงชุมชน สังคม
และสิ่งแวดล้อม ซึ่งจะทำให้ธุรกิจเป็นที่ยอมรับ เป็นส่วนหนึ่งของสังคม
และนำไปสู่ความยั่งยืนในการใช้ทรัพยากร

นอกเหนือจากการสร้างผลตอบแทนที่ดีให้แก่ผู้ถือหุ้นแล้ว บริษัทฯ
ยังมุ่งมั่นพัฒนาระบบการจัดการให้มีคุณภาพมาตรฐานสากลและโปร่งใสภายใต้การกำกับดูแลกิจการที่ดี
ตลอดจนการควบคุมการดำเนินงาน ภายใต้การบริหารความเสี่ยงและหลักธรรมาภิบาลอย่างโปร่งใส
ซื่อสัตย์ คณะกรรมการกำกับหลักทรัพย์ และตลาดหลักทรัพย์ (กลต) ได้มอบรางวัล Best
Corporate Governance Report 2006 ให้กับบริษัทฯ เมื่อวันที่ 26 กรกฏาคม 2549
นอกจากนี้ บริษัท ทริสเรทติ้ง ได้จัดอันดับเครดิตองค์กรและตราสารหนี้ที่ระดับ “A+”
แนวโน้มอันดับเครดิต “คงที่” ซึ่งสะท้อนถึงสถานะที่แข็งแกร่งของบริษัทฯ ซึ่งมีอุปสงค์ในระดับสูง
ความต้องการใช้น้ำมีแนวโน้มที่ดี และการดำเนินธุรกิจมีความเสี่ยงอยู่ในระดับต่ำ
ซึ่งนำความภาคภูมิใจมาสู่ผู้บริหารและพนักงานเป็นอย่างยิ่ง

ในปี 2550 บริษัทฯ จะยังคงมุ่งมั่นทุ่มเทแรงกายแรงใจอย่างจริงจัง
ในการปรับปรุงและขยายเครือข่ายท่อส่งน้ำเพื่อให้สามารถจ่ายน้ำดิบในพื้นที่บริการอย่างทั่วถึงและพอเพียงภายใต้กรอบวิสัยทัศน์ใหม่
โดยรวมถึงการสร้างความพึงพอใจสูงสุดแก่ลูกค้า
ซึ่งจะมีส่วนสำคัญในการผลักดันให้องค์กรมีความก้าวหน้าอย่างมั่นคงในระยะยาวต่อไป